MISERABLES-IV-WEB	Era misèria deth pòble; es trabalhadors sense pan; eth darrèr prince de Condé qu’auie despareishut enes tenèbres; Brusselles expulsant as Nassau, coma París as Borbons; era Belgica aufrint-se a un prince francés, e autrejada a un prince anglés; er òdi rus de Nicolàs darrèr de nosati; dus absolutistes en meddia, Fernando en Espanha e Miquèu en Portugal; era tèrra tremolant en Italia; Metternich estenent era man sus Bolonia; França acarant a Austria en Ancona; en nòrd un bronit sinistre deth martèth que riblaue es claus de Polina en sòn taüt; en tota Euròpa guardades irritades qu’èren ara demora de França; Anglatèrra, aliada sospechosa, prèsta a possar çò que queiguesse, e a lançar-se sus aquerò qu’auesse ja queigut; era cramba des Pars refugiant-se darrèr de Beccaria entà remir quate caps ara lei; es liris esfaçadi deth coche deth rei; era crotz arrincada de Nòsta Senhora; Lafayette dequeigut; Laffitte arroïnat; Benjamin Constant mòrt ena indigéncia; Casimir Perier mòrt deth cansament deth poder; era malautia politica e era malautia sociau declarant- se ath còp enes dues capitaus deth regne, era ua ena ciutat deth pensament e era auta ena ciutat deth trabalh; En París era guèrra civil, en Lyon era guèrra servila, enes dues ciutats eth madeish resplendor d’un horn; ua purpura de cratèr en front deth pòble; eth meddia fanatizat; er occident trebolat; era duquessa de Berry ena Vendée; es complòts, es conjuracions, es revòutes, eth colèra, higien ar escur rumor des idies, er ombriu revolum des eveniments.